Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 414/14/8807	Michalovce, 8.9.2014
EEČ : 2-66-345-2014

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno f Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
-	v presne nezistenom čase od 20.00 h dňa 18. 05. 2014 do 06.00 h dňa 19. 05. 2014 v obci Kapušianske Kľačany, okres Michalovce preliezol oplotenie pozemku rodinného domu XXXXX, vošiel do jeho záhrady, pričom odtiaľ odcudzil 30 ks sadeníc papriky, 10 ks sadeníc paradajok a 5 ks sadeníc paradajok poškodil, čím pre poškodenú XXXXX spôsobil krádežou škodu vo výške 9 € a poškodením veci škodu vo výške 1,50 €
-	v presne nezistenom čase od 19.30 h dňa 18. 05. 2014 do 06.30 h dňa 19. 05. 2014 v obci Kapušianske Kľačany, okres Michalovce preliezol oplotenie pozemku rodinného domu XXXXX, vošiel do jeho záhrady, pričom odtiaľ vytrhol zo zeme 8 kríčkov sadeníc zemiakov, čím pre poškodenú XXXXX spôsobil poškodením veci škodu vo výške 1,30 €, 

lebo obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie

Odôvodnenie:
Uzneseniami OOPZ Veľké Kapušany sp. zn. ORP-665/VK-MI-14 a sp. zn. ORP-671/VK-MI-14 boli dňa 19. 05. 2014 začaté trestné stíhania vo veci pre prečiny porušovania domovej slobody podľa § 194 ods. 1 Tr. zákona, na skutkových základoch rozvedených v ich výrokových častiach.  

Uzneseniami OKP Michalovce sp. zn. ORP-408/1-VYS-MI-2014 a sp. zn. ORP-413/1-VYS-MI-2014 bolo dňa 19. 06. 2014 vo vyššie uvedených veciach vznesené obvinenie ml. XXXXX, nar. XXXXX, a to pre prečin porušovania domovej slobody podľa § 194 ods. 1, ods. 2 písm. b) Tr. zákona.

K spojeniu uvedených vecí na spoločné konanie došlo uznesením OKP Michalovce sp. zn. ORP-413/1-VYS-MI-2014 dňa 24. 06. 2014. 
	
Vyšetrovateľ PZ po skončení skráteného vyšetrovania predložil prokurátorovi podľa § 209 ods. 1 Tr. poriadku vyšetrovací spis s návrhom na zastavenie trestného stíhania obvineného ml. XXXXX podľa § 215 ods. 1 písm. f) Tr. poriadku.   

Preskúmaním vyšetrovacieho spisu som sa s návrhom vyšetrovateľa PZ stotožnil.  

Vykonaným dokazovaním, najmä doznaním sa samotného obvineného mladistvého, výsluchom svedkov - poškodených ako aj listinnými dôkazmi bolo preukázané, že obvinený ml. XXXXX sa dopustil skutkov, pre ktoré je trestne stíhaný. 

V zmysle ustanovenia § 338 Tr. poriadku bola do konania pribratá znalkyňa z odboru psychológia, XXXXX za účelom posúdenia rozumovej a mravnej vyspelosti obvineného mladistvého. 

Znalkyňa v záveroch posudku uvádza, že obvinený mladistvý sa aktuálne nachádza v štádiu puberty, je detinský, ľahko ovplyvniteľný. Úroveň jeho intelektových schopností dosahuje pásmo ľahkej duševnej zaostalosti - pásmo ľahkej až strednej debility, čo vo vyjadrení mentálneho veku predstavuje u menovaného úroveň asi 13-ročného dieťaťa, pri jeho fyzickom veku 14 rokov a 11 mesiacov. Jeho mravná vyspelosť zaostáva, je detinská, preberá normy prostredia, v ktorom sa momentálne pohybuje. Rodinné a sociálne prostredie, v ktorom sa obvinený mladistvý pohybuje, je málo podnetné. Rodina dôrazne netrvá na potrebe vzdelávania a tým redukuje možnosť osvojenia si žiaducich sociálnych zručností a morálnych zásad. Obvinený mladistvý len čiastočne chápe zmysel a význam prejednania svojho konania pred súdom. Závažnosť dôsledkov pre svoj život a následné sankcie si ešte plne neuvedomuje. Obvinený mladistvý len čiastočne chápe protiprávnosť svojho konania. Zároveň je len čiastočne spôsobilý ovládať svoje konanie. U obvineného mladistvého neboli zistené známky duševného ochorenia v zmysle psychózy.     
	
Podľa § 215 ods. 1 písm. f) Tr. poriadku prokurátor zastaví trestné stíhanie, ak obvinený mladistvý v čase činu neprekročil pätnásty rok veku a nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie.  

Týmto rozhodnutím nie je dotknuté právo poškodených požadovať náhradu škody v občiaskom súdnom konaní. 

Z horeuvedených dôvodov som rozhodol tak, ako to je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátor